Xunta pola defensa de la llingua
#000000
Izquierda Xunida formase coalición col casquísmu...
#000001
¿Qué balance se pue facer de la década que ta a piques d’acabar no que cinca al asturianismu? Ye d’esperar que, de dalguna manera, lo asocedío pente l’añu 2000 y el 2009 nun foi tan ruino como pudiera paecer. A lo meyor tamos énte un escenariu nuevu depués de diez años d’un movimientu en víes de madurecer y de presentase énte’l restu la sociedá d’un mou enforma más convincente, creible y serio de lo que se pudo facer dende los setenta.
#000003
La década entamaba cola resaca de la gran crisis nel principal partíu asturianista de la historia. El Pas, condergáu al extraparlamentarismu polos propios errores y por un rexonalismu d’ocasión como’l de Uras, nun supo aprovechar la posición algamada na década anterior p’axuntar y abellugar el sentir asturianista. Poro, anicióse una desintegración que nun aparó hasta va poco.
#000004
Los resultaos electorales d’aquel 1999, col PSOE en mayoría absoluta, dexaron en nada les posibilidaes del rexonalismu ramplón de la Unión Renovadora Asturiana, que bien lluéu foi perdiendo fuelle col gruesu de les sos files tornando cola cabeza gacha al llar del PP.
#000005
Pel lláu de la izquierda nacionalista, too diba movese nesta década a guelpe de convocatoria electoral. Nes primeres autonómiques, les de 2003, aquella INA de Rafa Palacios, ún de los vértices de l’atomización d’esta estaya del asturianismu, diba reñacer en forma de Bloque por Asturies pa abrir una estratexa nueva, en xuntanza con una Izquierda Xunida necesitada de recuperar la so posición de tercer fuercia política na Xunta Xeneral. Y l’esperimentu funcionó, especialmente pa IX, qu’entró nun gobiernu nel qu’el pesu del Bloque vióse especialmente nel ‘internacionalismu’ del cargu concedíu a Palacios como responsable de Cooperación.
#000006
Aquella primer lexislatura de la ‘esquierda plural’ foi la d’un ciertu espoxigue de la presencia institucional de la llingua asturiana, del anicio de la igua de la toponimia y de dalguna otra aición cosmética sin que s’avanzara munchu más nel enfotu en ‘facer país’ del asturianismu. Cierto ye, la representatividá nun daba pa muncho más.
#000007
Nes mesmes eleiciones de 2003, confirmábase l’esbarrumbe d’un Pas al debalu, mentes que Uras diba amosase como lo que foi: una rempuesta fracasada a la yá tradicional tendencia del PP asturianu a l’amarraza interna. Tamién foi l’añu nel qu’Andecha Astur algamaba el so cumal de votos con más de 3.800 papeletes nel so favor. Una situación cásique marxinal que, col tiempu, diba amosase como l’aparentemente deseable pa un seutor relevante de les sos bases y cargos.
#000008
La sangría nel Pas diba siguir seliquino pero de contino nesos años, tamién no que se refier a una presencia nos conceyos que diba retroceder entá más nes eleiciones de 2007.
#000009
Esa convocatoria diba ser un puntu y a parte nel panorama políticu asturianista al abrise estratexes nueves que nun dieron resultaos inmediatos, pero que podríen converxer con éxitu nesta década a piques d’entamar.
#000010
D’una banda, axuntábense pela derecha lo que quedaba d’un Pas y una Uras cola idea de que sumando los votos algamaos por caúna d’elles en 2003 diben recuperar un escañu na Xunta Xeneral. Pero l’electoráu nun vio más que un intentu desesperáu y poco creíble a lo que ayudó enforma el cambéu de discursu del PP, muncho más sensible agora pa col arume rexonalista de los sos fíos pródigos.
#000011
Pela otra banda, l’intentu de xunión d’Ias y Andecha, los otros dos vértices de l’atomización de la esquierda nacionalista, acabó nun pleitu nunca esclariáu del too que sólo sirvió pa que rescamplara una vuelta más la incapacidá, o les poques ganes, de dellos seutores pa sacar alantre un proyeutu serio.
#000012
El resultáu d’aquella xuntanza a medies foi la recuperación de les sigles UNA p’abellugar a Izquierda Asturiana y Andecha Astur Suyúdice nun intentu de facer una propuesta mui asemeyada al Bloque por Asturies, pero sin estratexes de coalición con formaciones subsidiaries d’organizaciones estatales que comprometan los sos oxetivos políticos. Pel momentu, los errores y la debilidá organizativos vienen lastrando enforma la so actividá y el so desenvolvimientu na vida pública asturiana.
#000013
Lo cierto ye que, dende aquelles eleiciones, l’asturianismu políticu entró nun procesu de depresión con síntomes claros. Asina, énte les llamaes a la xuntanza y la bronca pesimista xeneralizada, Andecha vuelve a entamar un llamáu a la xunión de los asturianistes al que-y sigui el xuegu el Pas, d’un mou bien poco creible y de nula repercusión acullá del ruxideru cibernéticu. Pela so parte, la crisis interna n’Izquierda Xunida arrequexa al so seutor más asturianista y acaba cola dimisión d’un Valledor que nun dexó de falar de refundaciones y xuntances con mención esplítica a UNA. Nesi sentíu, y ya nes selmanes últimes de la década, la dimisión de Valledor abre la puerta de la Xunta Xeneral a la esquierda nacionalista na persona del secretariu xeneral del Bloque, Roberto Colunga, quien tamién dexa abierta la puerta a contautos con otres formaciones de cara a los comicios de 2011.
#000014
Sicasí, l’escenariu col qu’entama la década ye’l del enfotu nuna serie de previsibles movimientos que puean dar resulatos sólidos a mediu y llargu plazu. Con una militancia entá probe y una sopa de sigles y logos nes que s’atopen fórmules claramente fracasaes y otres con un recorríu posible, dende’l próximu 1 de xineru lo mesmo podemos tar énte l’aniciu d’un nuevu momentu históricu pa un asturianismu que, d’una vez, tien de dexar de perder trenes.
#000015
Esti home a manzorga podría ser el primer diputáu de la esquierda nacionalista na historia de la Xunta Xeneral d’Asturies si finalmente nun hai sorpreses estrañes. Esti home, Roberto Colunga, va ser quien ocupe’l sitiu qu’ ocupara García Valledor, principal representante del ala asturianista d’una Izquierda Xunida cada vuelta más empozada y desnortiada, como amosó Jesús Iglesias cola so reaición a la dimisión del diputáu.
#000016
La verdá ye que too esti asuntu ye mui interesante, y a nós, polo menos, fainos pensar que hai daqué esperanza. Y paez que nun somos los únicos. De mano, la entrada de Colunga na Xunta Xeneral, anque de rebote, diba ser un ésitu a apuntar a la estratexa empobinada va unos añinos pol Bloque por Asturies. Qu’el nacionalismu d’esquierda tea na Xunta Xeneral nun ye poco. Habrá quien diga lo de la poltrona, lo del pesebre, lo de los atechaos... pero lo cierto ye qu’el Bloque va tener la oportunidá de facer realmente visible qu’existe una opción política que ve Asturies como dalgo muncho más allá d’una mera sucursal política, d’una mera provincia colos sos tipismos entrañables.
#000017
Otra cosa ye lo que pase d’equí a un añu. Que dalgo tendrá que pasar. Valledor tien ganes, como pue lleese ‘ente llínies’ na entrevista que-y fai Xuan Bello en Les Noticies. Y tien ganes de facer dalgo básicu: una formación qu’anteponga los obxetivos políticos de la sociedá asturiana a los del partíu. Asina de simple, ¿o non? Hai un puntu especialmente interesante na entrevista que ye lo del pesu del ‘clixé’ d’Izquierda Xunida como ‘llave’ atada ideolóxicamente al PSOE, y non como opción autónoma, capaz de pautar o sofitar iniciatives de ‘la derecha’, si procediera.
#000019
La cosa ponse interesante, hai un rellumu d’esperanza nuna fastera tan murnia como la que se vien viviendo nel asturianismu nos años últimos.
#000020
Valledor sal de la Xunta Xeneral cásique incólume: sacante les crítiques que-y llancen dende la so propia formación, los ataques más duros que-y lleguen son pa acusa-y d’haber cobrao el so sueldu de diputáu o haber dío al estranxeru en viaxe oficial ¿? A lo meyor tamos énte un candidatu presentable y con presencia, ilusionante pa una parte bultable de la sociedá asturiana. Sólo falta ver en qué apara too esto. ¿Ye’l momentu de la xuntanza? Namás se puede desear, a tol asturianismu, muncha ‘mano izquierda’ pol bien del país.
#000021
Dexámosvos como ambientación el videu esti d’Arma X, una nueva ‘Patria sin sol’ que nunca veremos na TPA.
#000022
El llargu viaxe de la izquierda plural asturiana, nos quioscos
#000023
Esta selmana la coincidencia quixo que delles revistes se complementaren ente sí d’un mou divertidísimu... En concretu, Atlántica XXII y ¡HOLA! apúrrennos una historia gráfica del llargu viaxe de la izquierda plural asturiana dende la transición. Casualmente, dambes publicaciones coinciden tamién en llevar borbones a la portada :O
#000024
El casu ye que nes páxines interiores de la revista asturiana, atopámosnos con un reportaxe sobre lo que vien de considerase el fin del suañu d’una izquierda decente n’Asturies: l’asamblea del PCA en Perlora de 1978. Ilustra’l reportaxe del historiador Rubén Vega la semeya que vien darréu.
#000025
Na foto podemos ver non sólo al agora presidente del Principéu y a Juan Manuel Martínez Morala y otros cabezaleros de la Corriente Sindical d’Izquierda (Luis Redondo ente ellos), sinon tamién a Horacio Fernández Inguanzo, Gerardo Iglesias y otros rojos de la época como José Luis Iglesias Riopedre (sentáu na primer fila, cuartu pela manzorga).
#000026
Fai más de trenta años d’aquella semeya. D’entós p’acá ya sabemos que les coses cambiaron enforma. Aquel partíu referente de la izquierda clandestina nel franquismu, ye anguañu una comedia. Eso sí, aquella cantera de dirixentes dio grandes ‘cracs’ pa la posterior xestión de la crisis d’una provincia a la que-y lloveríen millones d’Europa y Cataluña, los suficientes como pa que güei seya la comunidá autónoma que toos conocemos. Colando d’aquella pila rojos y texiendo el PRI asturianu, esos ‘cracs’ foron quien a alternar cola clas dirixente, a tratar de tú a tú a los que saben como ye’l negociu, que ye lo que cuenta.Y güei ven cumplíu el so suañu de xuventu, el qu’ilustra la semeya del ¡HOLA! d’esta selmana na so páxina 20:
#000027
Como son menos, voi citalos a toos. Pela manzorga: l’asesora Calin Davidson, el conceyal de Cultura avilesín, Román Álvarez; Alberto Álvarez (Júnior); l’alcaldesa d’Avilés, Pilar Varela; l’actor Brad Pitt; el presidente Vicente Alberto Álvarez (Senior); el conceyal d’Izquierda Xunida, Fernando Díaz Rañón; la risueña conseyera de Cultura, Mercedes Álvarez, y el responsable de la fundación Centro Niemeyer, Natalio Grueso, que lluz un ‘look’ bohemio ya informal (vaqueros, camisa desabotonada y cara de gran resacón), mui afayadizu pa recibir a una estrella de Hollywood desenfadada y ‘cool’ como el señor Pitt.
#000028
Diendo per partes, equí vemos a la ‘izquierda plural’, heriede de bona parte d’aquel garapiellu de rojos de Perlora, nes persones del señor Rañón y los demás cargos socialistes. La semeya, tomada nel palaciu de los antiguos caciques locales, marqueses de Ferrera, anguaño un hotel de cinco estrelles, inclúi al fíu del presidente, figura insólita nun alcuentru de calter más o menos oficial como esi, que pon a Asturies al nivel protocolariu de Libia o Corea del Norte.
#000029
Y esa ye la estación, meyor apeaderu, ¿terminal? de la izquierda asturiana: un Hollywood tropical y bananeru que nun pue almitir, por supuesto, los enfotos outsiders d’aquellos que, xunto a Morala y Redondo, siguieron creyendo que los conceptos enzarraos en términos como compañeru, solidaridá, comunidá, igualdá... teníen un sentíu más allá de la retórica. De fechu, nun se pue olvidar que Morala, y Cándido, acabaron na cárcele (embaxu’l gobiernu de los sos vieyos ‘compañeros’ de Perlora) por enfotase na viabilidá económica y llaboral de too un sector productivu... qu’además yera viable, pero que torgaba’l pasu a negocios, eso sí, munchu más rentables a plazu curtiu.
#000030
Porque ye que dambes semeyes, dambes revistes, amuesen esta selmana qu’el refran ‘Cada perru que llamba’l so piju’ tien munchu más raigón nel subconsciente de la sociedá asturiana que cualquier eslogan izquierdosu.
#000031
Entamen a tomase posiciones cara a les eleiciones de 2011. Güei apaez Cascos dando anuncia en La Nueva España a la so intención de volver a la política. Como si nun se fuera a esperar esta anuncia depués del so mitin na ceremonia d’entrega de los caspipremios de la Sardina, va unos díes n’Avilés. Con ciertu tonu salvapatries, Cascos vien a dicir qu’a los del PP asturianu ta visto que nun se-yos pue dexar solos, y qu’Asturies, ensin él, pierde muncho. Esto último, nun hai quien-y lo discuta. El casu ye que la murnia y folgazana cúpula pepera asturiana, que se creía llibre de Cascos, ya se pue preparar. ¿Qué cálculos fadrán na FSA?
#000033
D’otra manera, Valledor insiste na so propuesta de partíu políticu nuevu. Failu nel númberu trés de Atlántica XXII (yá nos quioscos), nun artículu nel qu’afonda no ya conocío: les sos ganes por impulsar un partíu asturianu, d’esquierda, asturianista, ecoloxista y feminista. Sacante lo de ‘partíu asturianu’, lo demás paez que se correspuende con la definició que de sigo faen n’Izquierda Xunida... asina qu’a ver. Como dicíen va poco en Les Noticies, cuido que yera Inaciu Iglesias nun artículu: falta saber qué ye lo que más diba primar nesi hipotéticu partíu, si Asturies, o si la supuesta izquierdosidá que xustifica pactos que-y permitan a la FSA caltener el chiringu.
#000034